શેરીના ફૂલરેકેટ અને ઓલિમ્પિકના બેડમિંટન વચ્ચે બીજા તફાવતો તો ઠીક છે, સૌથી મોટો તફાવત ભાવનાનો છે અને તેમાં ભારત અત્યાર સુધી હારીને પણ જીતી જતું હતું. શેરીમાં, જાળી વગર ફૂલરેકેટ રમી ચૂકેલા સૌ જાણે છે કે આ રમતાં ખરી કમાલ-ખરી સિદ્ધિ પ્રતિસ્પર્ધીને હરાવવામાં નહીં, પણ સામેવાળાને પ્રતિસ્પર્ધીને બદલે સાથી ગણવામાં અને તેની સાથેની રમત ‘ટકાવવામાં’ છે. ઓલિમ્પિકમાં એક નજરે એવો ભ્રમ થાય કે બન્ને ખેલાડીઓ સામસામે બહુ ‘ટકાવે’ છે, પણ હકીકત જુદી છે : આ ખેલાડીઓ રમતના આનંદ ખાતર કે શેરીખેલાડીઓ જેવી સહઅસ્તિત્ત્વની-સાથીપણાની ભાવનાને કારણે નહીં, પણ પોઇન્ટ મેળવવા માટે વળતો ફટકો મારે છે.